“ส.ผู้สื่อข่าวเศรษฐกิจ” แจ้งจับรองผจก. ฐานยักยอกเงินสมาคมฯ พร้อมเร่งติดตามสินทรัพย์คืน
"ส.ผู้สื่อข่าวเศรษฐกิจ" แจ้งจับรองผจก. ฐานยักยอกเงินสมาคมฯ พร้อมเร่งติดตามสินทรัพย์คืน
21 มี.ค. 2562

ผู้สื่อข่าวรายงานว่า วันนี้ (21 มี.ค.62) สมาคมผู้สื่อข่าวเศรษฐกิจ เผยแพร่ประกาศเกี่ยวกับผู้กระ โดยระบุว่า สืบเนื่องมาจากคณะกรรมการสมาคมฯชุดปี 2561 และคณะกรรมการสมาคมฯ ชุดปี 2562 ได้ตรวจสอบพบเมื่อวันที่ 20 มี.ค.62 เวลาประมาณ 16.00 น. ว่า นางสาวกุศลิน นามวัฒน์ รองผู้จัดการสมาคมฯและผู้จัดการฝ่ายบัญชีสมาคมฯได้กระทำความผิดอาญาฐานลักทรัพย์ ยักยอก ฉ้อโกง และปลอมแปลงเอกสารเพื่อเบียดบังเอาเงินในบัญชีเงินฝากของสมาคมของสมาคมผู้สื่อข่าวเศรษฐกิจไปโดยทุจริต
โดยในการนี้ ทางคณะกรรมการสมาคมฯ ได้เรียกเจ้าหน้าที่คนดังกล่าว รวมถึงเจ้าหน้าที่ ซึ่งเกี่ยวข้องกับการเบิกจ่ายเงินของสมาคมฯมาสอบถาม และนางสาวกุศลิน นามวัฒน์ ได้ยอมรับสารภาพว่า ได้กระทำการปลอมเอกสารเพื่อเบิกเงินออกมาจากบัญชีเงินฝากของสมาคมฯ และยักยอกเงินดังกล่าวไปโดยทุจริตจริง โดยเป็นการกระทำหลายกรรมหลายวาระ
ขณะนี้ คณะกรรมการสมาคมฯกำลังดำเนินการตรวจสอบยอดเสียหายทั้งหมด และได้มอบหมายให้คณะกรรมการฯชุดปี 2561 ดำเนินการแจ้งความร้องทุกข์ต่อพนักงานสอบสวน สถานีตำรวจนครบาลพหลโยธิน เมื่อวันที่ 20 มี.ค.2562 เพื่อดำเนินคดีอาญาจนถึงที่สุด และเรียกร้องค่าเสียหายทางแพ่งทั้งหมด
อนึ่ง คณะกรรมการสมาคมฯได้มีคำสั่งไล่นางสาวกุศลิน นามวัฒน์ ออกจากการเป็นลูกจ้างแล้ว มีผลเมื่อวันที่ 20 มี.ค.2561 ที่ผ่านมา ฐานปฏิบัติหน้าที่โดยทุจริต นับตั้งแต่วันดังกล่าว นางสาวกุศลิน นามวัฒน์ ไม่มีความเกี่ยวข้องอย่างใดกับสมาคมฯอีกต่อไป ไม่ว่าในฐานะใด หากนางสาวกุศลิน นามวัฒน์ ก่อความเสียหายอย่างใดๆ โดยแอบอ้างชื่อของสมาคมผู้สื่อข่าวเศรษฐกิจ สมาคมฯจะไม่รับผิดชอบใดๆ ทั้งสิ้น
ทั้งนี้ หากมีความคืบหน้าอย่างใดๆ ในกรณีนี้เพิ่มเติม จะเรียนให้ทราบเป็นระยะ โดยทางคณะกรรมการสมาคมฯยืนยันว่าจะดำเนินการทางกฎหมายให้ถึงที่สุด
 